**Uredničke etičke preporuke te prava i obveze urednika, autora i recenzenata radi osiguranja znanstvene čestitosti - Zbornik Pravnog fakulteta u Zagrebu**

Uredničke etičke preporuke Zbornika Pravnog fakulteta u Zagrebu se temelje na [*smjernicama*](http://publicationethics.org/files/u7141/1999pdf13.pdf) za najbolju praksu za urednike časopisa te na Etičkom postupniku za urednike Udruge za etiku objavljivanja COPE (Committee on Publication Ethics, https://publicationethics.org/) koji je preveden na hrvatski jezik te je dostupan na stranicama Ministarstva znanosti i obrazovanja RH, [https://mzo.gov.hr/UserDocsImages//dokumenti/Znanost/ZnanstvenaInfrastruktura//Eti%C4%8Dki%20postupnik%20za%20urednike.pdf](https://mzo.gov.hr/UserDocsImages/dokumenti/Znanost/ZnanstvenaInfrastruktura/Eti%C4%8Dki%20postupnik%20za%20urednike.pdf).

**Uredništvo** ovdje izjavljuje da će postupati u skladu s prihvaćenim međunarodnim načelima i postupnikom. Uredništvo Zbornika Pravnog fakulteta u Zagrebu obvezuje se u svom radu osigurati visoke standarde kvalitete znanstvenih radova te ažurno i profesionalno komunicirati i postupati prema autorima. Glavni urednik i izvršni urednici imaju pravo temeljem objektivnih kriterija odbiti objavljivanje rada ako bi takvom objavom znatno narušili standarde kvalitete znanstvenog izdavaštva. U pravilu, Zbornik Pravnog fakulteta ne objavljuje studentske radove kao ni poglavlja već objavljenih doktorskih disertacija ili specijalističkih radova. Ne objavljuju se ni radovi koji su već prethodno predani za objavu ili su već objavljeni i dostupni javnosti, pri čemu autori samom predajom rada pristaju na navedenu pretpostavku uzimanja rada u recenzentski postupak. Također, u sam postupak objave neće se uzeti, odnosno neće biti objavljeni radovi za koje se utvrdi da su autoplagijati ili plagijati. U tom smislu za provjeru plagijata Zbornik Pravnog fakulteta Sveučilišta u Zagrebu koristi sustav PlagScan (<https://www.plagscan.com/en/>).

U svome radu svi članovi uredništva obvezuju se postupati prema odredbama Etičkog kodeksa Sveučilišta u Zagrebu (<https://www.pravo.unizg.hr/wp-content/uploads/2023/06/Eticki-kodeks-Sveucilista-u-Zagrebu.pdf>) i Etičkog kodeksa Pravnog fakulteta Sveučilišta u Zagrebu (<https://www.pravo.unizg.hr/wp-content/uploads/2023/06/Eticki-kodeks-Pravnog-fakulteta-Sveucilista-u-Zagrebu.pdf>).

Zbornik Pravnog fakulteta u Zagrebu objavljuje 6 brojeva godišnje. Radovi mogu biti na hrvatskom i na engleskom jeziku. Pojedini rad objavljuje se tek nakon provedenog recenzijskog postupka. U recenzijskom postupku sudjeluju u pravilu dva recenzenta, a ako je potrebno s obzirom na temu rada ili u slučaju suprotstavljenih recenzije rad se upućuje dodatnim recenzentima. Uredništvo je odgovorno za anonimnost provođenja recenzijskog postupka. Uredništvo je posebno odgovorno za odabir adekvatnih pravnih stručnjaka za sudjelovanje u postupku recenzije u skladu s načelima *peer review* recenzijskog postupka, vodeći računa da recenzenti ne budu u sukobu interesa. Urednici će u pravilu, vodeći računa o svim okolnostima, uvažiti zahtjev autora za izuzeće određenih osoba kao pojedinaca kada je riječ o mogućem sukobu interesa.

Glavni urednik donosi finalnu odluku o kategorizaciji rada temeljem dostavljenih recenzija i konzultacija s izvršnim urednicima i članovima uredništva ako su kategorizacije u bitnome različite.

Glavni urednik i izvršni urednici odgovorni su za ažurno unošenje radova u bazu Hrčak, provjeru povezanosti radova s ORCID brojem i slanje primjeraka autorima.

U slučaju indicija da su povrijeđena pravila etičnosti (redudancija, plagijarizam, lažni podaci i dr.), o kojoj urednici mogu saznati prije recenzijskog postupka upotrebom PlagScan alata ili nakon provedenog postupka, urednici su dužni i odgovorni postupati prema pravilima Etičkog postupnika za urednike. Urednici moraju provjeriti sumnje istaknute od strane recenzenata i o tome obavijestiti autora, a po potrebi i nadležnu instituciju autora.

**Autori** su obvezni prilikom predaje rada priložiti izjavu da je rad koji su poslali na objavu njihovo autorsko djelo te da rad nije prethodno predan na objavu nekom drugom časopisu ili već prethodno objavljen. Autori moraju dati izjavu da rad nije plagijat. Autori su odgovorni za istinitost informacija danih u izjavama. Prilikom slanja rada na objavu mora jasno proizlaziti da su svi autori suglasni da se rad objavi u Zborniku Pravnog fakulteta te da su odgovorni za sve podatke iznesene u radu. Nije dozvoljeno kao autora navoditi osobe koje nisu sudjelovale u izradi rada. U slučaju sudjelovanja više autora u izradi rada mora biti riječ o supstancijalnom doprinosu koji se na upit uredništva može jasno identificirati i obrazložiti.

Zbornik Pravnog Fakulteta ne objavljuje prijevode radova koji su već prethodno objavljeni. Ako autori obrađuju temu kojom su se već bavili tako da postoji sadržajna podudarnost s već objavljenim radom (redundancija/samoplagiranje), rad se može objaviti jedino ako je takva podudarnost u manjem opsegu uz obavezno navođenje rada s kojim postoji podudarnost i objašnjenje razloga postojanja podudarnosti.

Zbornik Pravnog fakulteta u Zagrebu ne objavljuje radove za koje se analizom u sustavu PlagScan pokaže da je riječ o plagijatu. Autori koji u svom radu koriste već prethodno objavljena istraživanja ili stajališta drugih autora obavezno moraju naznačiti autora i djelo na koje se pozivaju.

Ako su rezultati empirijskih istraživanja (npr. ankete, fokus grupe ili intervjui) prikazani u radu, autori su obvezni izjaviti da je istraživanje provedeno u skladu s načelima etičkog istraživanja te u radu navesti u skladu s kojim načelima etičkog istraživanja je istraživanje provedeno. Autori su obvezni podnijeti odluku nadležnog tijela za pitanja etičnosti istraživanja kojom se odobrava provođenje istraživanja. Zaposlenici Pravnog fakulteta u Zagrebu mogu u tu svrhu podnijeti Obrazac za prijavu istraživanja uz odluku Etičkog povjerenstva donesenu povodom prijave uz odluku Etičkog povjerenstva Pravnog fakulteta donesenu povodom prijave.

Ako se u radovima koriste pravni izvori, autori moraju poslati rad koji je usklađen s propisima koji su na snazi u trenutku podnošenja rada uredništvu osim ako nije riječ o povijesno pravnoj temi ili se autor u radu poziva na izvore koji su u fazi izrade.

Autori moraju poslati radove koji su uređeni prema Uputama za autore. Radovi koji nisu uređeni u skladu s uputama za autore neće biti uzeti u postupak za objavu dok ne budu usklađeni s Uputama za autore.

Autori ne plaćaju nikakvu naknadu za objavu rada. Zbornik Pravnog fakulteta snosi sve troškove lekture radova na hrvatskom jeziku, izdavaštva i ostale potrebne troškove. Autori koji šalju rad na engleskom jeziku ili drugom koji nije njihov materinji jezik, moraju podnijetu potvrdu da je rad lektoriran od stručne osobe (izvornog govornika) ili agencije da je rad lektoriran.

Autori imaju pravo na deset separata i jedan primjerak zbornika. Autori su obvezni povezati rad s ORCID brojem nakon primitka obavijesti putem elektroničke pošte da je objavljen rad uz njihov osobni ORCID broj.

Autori su dužni istaknuti izvor financiranja istraživanja koji je proveden radi pisanja rada zbog informiranja javnosti o financijskim potporama koje primaju istraživači čiji su rezultati objavljeni u časopisu, kako bi se osigurala objektivnost rezultata i istaknuti svaki sukob interes.

Od **recenzenata** se očekuje posebno brižljivo postupanje i objektivnost prilikom recenziranja radova te se zabranjuje svako namjerno odugovlačenje u postupku recenziranja. Recenzenti su osobito obvezni obavijestiti uredništvo o postojanju netočnih podataka i mogućem plagijarizmu. Recenzenti su dužni čuvati informaciju o sudjelovanju u recenzijskom postupku. Isto tako, uredništvo je dužno čuvati podatke o recenzentima i zabranjeno je otkrivati imena autora i recenzenata kako bi se u potpunosti očuvao princip anonimnosti recenzijskog postupka.

Recenzenti ne mogu nametati osobne stavove i mišljenja ako se ona razlikuju od autorovih, a autor je svoje mišljenje pravno i znanstveno argumentirao. Recenzenti ne smiju zbog sukoba interesa dati negativnu recenziju i time onemogućiti objavu rada. Recenzenti su dužni zbog sukoba interesa o kojem uredništvo nije imalo saznanja prilikom odabira recenzenata odbiti recenziranje rada uz odgovarajuće obrazloženje.

Recenzenti koji unose komentare u rad moraju osigurati da se sačuva njihova anonimnost, a to dodatno provjerava uredništvo prije slanja radova na dopune i izmjene.